Durban-busdiens vandag weer in werkingArgieffoto: http://upload.wikimedia.org/ Die betogingsaksie het gespruit uit die laat betaling van werknemers se salarisse vir die tweede agtereenvolgende maand. Verskeie roetes in en uit die stad is afgesper en baie motoriste is in die chaos op die paaie vasgevang, veral dié wat vanaf Umlazi die stad ingekom het, asook suidelike dele soos Amanzimtoti. In ŉ gesamentlike verklaring wat Maandagaand uitgereik is, het die munisipaliteit en Tansnat Africa CC, die maatskappy met die kontrak om die diens te bedryf, gesê hulle het ŉ ooreenkoms onderteken vir die aanstelling van ŉ bemiddelingspan wat deur onafhanklike ouditeure gelei sal word. Hierdie span sal ŉ oorsig hou oor die finansiële bestuur van Tansnat se sake en die maatskappy se bankrekening. Tansnat Africa CC het kennisgewings by bushaltes aangebring waarin busbestuurders ingelig word dat hulle salarisse Maandag aan hulle betaal sal word. Dit is die tweede agtereenvolgende maand dat werknemers van Tansnat Africa CC laat betaal is. Die werknemers het in Desember slegs hul salarisse ontvang en eers middel-Januarie hul bonusse. Tydens ŉ noodvergadering op 22 Januarie het die eThekwini Metro-munisipaliteit gesê die munisipaliteit moes noodgedwonge R33 miljoen bestee om die busdiens aan die gang te hou. Sibusiso Sithole, munisipale bestuurder, het gesê R16 miljoen is in ŉ voorsorgfonds inbetaal om te keer dat die maatskappy gelikwideer word, terwyl ŉ verdere R17,9 miljoen aan werkers se salarisse en bonusse uitbetaal is. Die busdiens is in 2003 deur die munisipaliteit aan Remant Alton Land Transport verkoop vir R70 miljoen. In 2008 moes die munisipaliteit R405 miljoen bestee om die busse terug te koop toe Remant Alton in die moeilikheid beland het. Die maatskappy het die diens nog ’n jaar namens die munisipaliteit bestuur. In 2009 is Tansnat Africa CC aangestel om die diens te bedryf, maar het van die begin af verskeie probleme ondervind en die munisipaliteit moes ekstra geld in die diens inpomp. Die munisipale busdiens het net meer as 1 000 werknemers en bedryf 450 busse.